《集吴香亭太常斋见所藏孙雪居董香光书画合册作歌》
清代·黄景仁

人言诗妙画难尽，我言是诗皆画境。人言书妙从画参，我言画亦书理兼。

云闲董尚书，书法昔无敌。挥写唐人五七言，金壶汁破霞笺色。

汉阳太守孙雪居，力追诗意为补图。忽忘笔墨在何许，时见云烟空欲无。

咫尺何论万里势，萧瑟苍茫极能事。是书是画两不分，呵成一片青霞气。

汉阳烟树连晴川，两公宦游争后先。我亦楼头访崔颢，昔人不见心茫然。

古人多少登楼客，名籍谁应跨鹤仙。太常先生重毫素，不薄今人尤爱古。

寒宵觞客观宝台，墨光酒气相旋舞。我于斯事罕一优，不嫌百读揩昏眸。

祇今墨妙知谁似，俯仰人间三百秋。

作者简介：黄景仁（1749～1783），清代诗人。字汉镛，一字仲则，号鹿菲子，阳湖（今江苏省常州市）人。四岁而孤，家境清贫，少年时即负诗名，为谋生计，曾四方奔波。一生怀才不遇，穷困潦倒，后授县丞，未及补官即在贫病交加中客死他乡，年仅35岁。诗负盛名，为“毗陵七子”之一。诗学李白，所作多抒发穷愁不遇、寂寞凄怆之情怀，也有愤世嫉俗的篇章。七言诗极有特色。亦能词。著有《两当轩全集》。